CELEX: 32015R2324
Language: et
Date: 2015-12-11 00:00:00
Title: Komisjoni rakendusmäärus (EL) 2015/2324, 11. detsember 2015, millega muudetakse nõukogu määruse (EÜ) nr 1342/2008 I lisa seoses teatavates geograafilistes piirkondades kasutatavate püügivahendite rühmade määratlustega

12.12.2015   
            
            
               ET
            
            
               Euroopa Liidu Teataja
            
            
               L 328/101
            
         KOMISJONI RAKENDUSMÄÄRUS (EL) 2015/2324,
   11. detsember 2015,
   millega muudetakse nõukogu määruse (EÜ) nr 1342/2008 I lisa seoses teatavates geograafilistes piirkondades kasutatavate püügivahendite rühmade määratlustega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 18. detsembri 2008. aasta määrust (EÜ) nr 1342/2008, millega kehtestatakse tursavarude ja nende varude püügi pikaajaline kava ning tunnistatakse kehtetuks määrus (EÜ) nr 423/2004, (1) eriti selle artiklit 31,
   ning arvestades järgmist:
   
               (1)
            
            
               Ühise kalanduspoliitika üks oluline eesmärk on kaotada raiskav tagasiheite tava. Määruses (EÜ) nr 1342/2008 sätestatud püügikoormuse reguleerimise korraga hõlmatud teatavate põhjalähedaste kalade püügi suhtes kohaldatav lossimiskohustus jõustub järk-järgult alates 2016. aastast ja jõustamine tuleb lõpule viia hiljemalt 2019. aastaks.
            
         
               (2)
            
            
               Määruse (EÜ) nr 1342/2008 kohaselt määratakse püügikoormuse rühmade suhtes kohaldatavad püügikoormuse piirangud kindlaks osutatud määruse I lisas sätestatud püügivahendite rühma ja piirkonna alusel.
            
         
               (3)
            
            
               Seoses lossimiskohustuse rakendamisega peaks praegune püügikoormuse reguleerimise kord olema paindlikum, et võimaldada kaluritel kasutada selektiivsemaid püügivahendeid, mille võrgusilma suurus on suurem. Sellega seoses näis olevat vajalik hinnata, kas praegune püügikoormuse rühmade jaotus on halduskoormust ja varude kaitsmise vajadust arvesse võttes endiselt kulutõhus.
            
         
               (4)
            
            
               Seetõttu küsiti kalanduse teadus-, tehnika- ja majanduskomitee (STECF) arvamust võimaluse kohta ühendada püügivahendite rühmad TR 1 ja TR 2, millest lähtutakse püügikoormuse rühmade kindlaksmääramisel. STECF jõudis järeldusele, (2) et püügivahendite rühmade TR 1 ja TR 2 ühendamisega kaasneb oht tursa kalastussuremuse suurenemiseks ning selline ühendamine, kui seda kohaldatakse üksnes Põhjameres, Skagerrakis ja La Manche'i idaosas, tooks kaasa vastuolud muude majandamispiirkondadega. Lisaks jõudis komitee järeldusele, et püütavate bioloogiliste varude seisukohast oleksid uued ühendatud rühmad heterogeensemad kui rühmad TR 1 ja TR 2 eraldi võetuna ning kulutõhususe paranemine ei ole kindel, sest tursa kalastussuremuse võimaliku suurenemise vältimiseks on vaja võtta lisameetmeid. Siiski kinnitas STECF, et selline rühmade ühendamine võimaldaks kaluritel kalastada valikulisemalt.
            
         
               (5)
            
            
               Lisaks täheldas STECF 2011. aastal määruse (EÜ) nr 1342/2008 kohta koostatud hindamises, (3) et Põhjamere tursa kalastussuremus oli 2010. aastal ainult 3 % väiksem kui 2008. aastal. STECF jõudis järeldusele, et Põhjamere tursavaru püügikoormuse haldamine ei ole piiranud kogupüüki.
            
         
               (6)
            
            
               Püügivahendite rühmade TR 1 ja TR 2 jaoks eraldatud püügikoormust on alates 2008. aastast, kui hakkas kehtima praegune püügikoormuse reguleerimise kord, oluliselt vähendatud. Rühmade ühendamise võimalik negatiivne mõju tursa kalastussuremusele on seega palju väiksem, kui see oleks olnud minevikus.
            
         
               (7)
            
            
               Rühmade ühendamine vähendaks oluliselt halduskulusid. Püügivahendite rühmade vähendamine aitaks vähendada riigiasutuste ja kalurite halduskulusid eelkõige seetõttu, et paljud kalurid kasutavad erinevaid püügivahendeid, mis kuuluvad mitmesse püügikoormuse rühma, ja püügikoormuse jaotamiseks on vaja teha keerukaid arvutusi. Lisaks on märkimisväärne osa liikmesriikide ametiasutuste töötajatest hõivatud tegevusega, mis kaasneb hiljuti kehtestatud kogu saagi lossimiskohustusega. Lisaks leiab komisjon, et tursa kalastussuremuse suurenemise korral võetavad täiendavad kaitsemeetmed ei pruugi põhjustada märkimisväärseid halduskulusid.
            
         
               (8)
            
            
               ICESi nõuannete (4) kohaselt on Põhjamere tursavaru olukord ICESi IV alapiirkonnas, ICESi VIId rajoonis ja ICESi IIIa rajooni lääneosas (Skagerrak) märgatavalt paranenud.
            
         
               (9)
            
            
               Eespool toodud kaalutlusi silmas pidades võib järeldada, et tursa puhul võimaldab lossimiskohustuse kiirem kasutuselevõtt vähendada soovimatu püügiga seotud kalastussuremust tõhusamalt kui praegune püügikoormuse haldamise süsteem.
            
         
               (10)
            
            
               Seetõttu ei ole asjakohane hoida eraldi püügivahendite rühmi TR 1 ja TR 2 järgmistes piirkondades: Skagerrak, ICESi IIIa püügipiirkonna see osa, mida ei hõlma Skagerrak ja Kattegat; ICESi IV püügipiirkond ja ICESi IIa püügipiirkonna EÜ veed; ICESi VIId püügipiirkond. Võttes arvesse tursavarude halba olukorda Kattegatis, ICESi VIIa püügipiirkonnas, ICESi VIa püügipiirkonnas ja ICESi Vb püügipiirkonna EÜ vetes, ei peaks kõnealustes piirkondades püügivahendite rühmade ühendamist kohaldama.
            
         
               (11)
            
            
               Komisjon jälgib tähelepanelikult püügivahendite rühma TR 1 ja TR 2 ühendamise mõju tursa kalastussuremusele, et püügivahendite rühmadeks jaotamist vastavalt kohandada, kui tursa kalastussuremus peaks tagasiheite tõttu suurenema.
            
         
               (12)
            
            
               Selleks, et võimaldada komisjonil ja liikmesriikidel jälgida olukorra arengut ilma täiendavate halduskuludeta, on asjakohane mitte muuta praegu kehtivat aruandlussüsteemi.
            
         
               (13)
            
            
               Seetõttu tuleks määrust (EÜ) nr 1342/2008 vastavalt muuta.
            
         
               (14)
            
            
               Käesoleva määrusega ettenähtud meetmed on kooskõlas kalanduse ja vesiviljeluse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1342/2008 I lisasse lisatakse järgmine punkt:
   
      
                  „3.
               
               
                  Erandina punktist 1 käsitatakse punkti 2 alapunktis b osutatud piirkonna püügikoormuse haldamisel püügivahendite rühmi TR 2 ja TR 1 ühe rühmana, kuhu kuuluvate vahendite võrgusilma suurus on vähemalt 70 mm. Liikmesriigid esitavad püügikoormuse aruande eraldi nii püügivahendite rühma TR 1 kui ka TR 2 kohta, vastavalt nõukogu määruse (EÜ) nr 1224/2009 (5) artiklitele 33 ja 34.
               
            
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2016.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. detsember 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 348, 24.12.2008, lk 20.
   
      (2)  Kalanduse teadus-, tehnika- ja majanduskomitee – 49. täiskogu istungi aruanne (PLEN-15-02).
   
      (3)  Evaluation of multi-annual plans for cod in Irish Sea, Kattegat, North Sea, and West of Scotland (Iiri mere, Kattegati, Põhjamere ja Šotimaast läände jääva piirkonna tursavarude mitmeaastaste majandamiskavade hindamine) (STECF-11-07).
   
      (4)  ICESi nõuanded kalapüügivõimaluste, püügikoguse ja püügikoormuse kohta Põhjamere ja Keldi mere ökopiirkondades: 6.3.4 tursk (Gadus morhua) IV alapiirkonnas ning VIId ja IIIa (lääne pool) rajoonis (Põhjameri, La Manche'i idaosa, Skagerrak).